इन दिनों कृषि क्षेत्र बुरे दौर से गुजर रहा है। ग्रामीण क्षेत्रों में व्याप्त निराशा में इसे महसूस भी किया जा सकता है। इस बीच वर्ष 2017-18 की आर्थिक समीक्षा में कहा गया है कि जलवायु परिवर्तन के चलते कृषि क्षेत्र की आय में और कमी आएगी। यह बात परेशान करने वाली है। समीक्षा में जलवायु के रुझान का विश्लेषण करके कहा गया है कि कृषि क्षेत्र की आय में मध्यम अवधि में 15 से 18 फीसदी की कमी आ सकती है। जबकि असिंचित क्षेत्रों में यह कमी 20 से 25 फीसदी तक हो सकती है। यानी कुल रकबे का करीब आधा हिस्सा आय की कमी की चपेट में रहेगा।